b'\n_START_ARTICLE_\nTanalyk\n_START_SECTION_\nP\xc3\xa4\xc3\xa4uoma\n_START_PARAGRAPH_\nJoen l\xc3\xa4hteet sijaitsevat etel\xc3\xa4isess\xc3\xa4 Uralvuoristossa Irendyk-vuoristoharjanteen (ven. \xd0\x98\xd1\x80\xd0\xb5\xd0\xbd\xd0\xb4\xd1\x8b\xd0\xba) rinteill\xc3\xa4 Talkasin j\xc3\xa4rven l\xc3\xa4helt\xc3\xa4 ja se virtaa 225 kilometri\xc3\xa4 ennen kuin se yhtyy oikealta Uraljokeen 1\xc2\xa0827 kilometri\xc3\xa4  ennen sen Kaspianmerell\xc3\xa4 sijaitsevaa suistoa._NEWLINE_P\xc3\xa4\xc3\xa4uoman leveys vaihtelee 2\xe2\x80\x9335 metri\xc3\xa4 ja syvyys 0,5\xe2\x80\x932 metri\xc3\xa4, ja veden virtausnopeus on korkeintaan 0,2 metri\xc3\xa4 sekunnissa . Joen p\xc3\xa4\xc3\xa4uoma virtaa l\xc3\xa4hes koko ajan kohti etel\xc3\xa4\xc3\xa4 ja ohittaa matkallaan esimerkiksi Merjasovon kyl\xc3\xa4n, Baimakin pikkukaupungin, Petropavlovskin kaivoksen, Buribain kaivoskaupungin ja Akjarin kaupungin. T\xc3\xa4m\xc3\xa4n j\xc3\xa4lkeen joki k\xc3\xa4\xc3\xa4ntyy lyhyess\xc3\xa4 kaaressa kohti koillista, jossa se laskee lopuksi Iriklinskin patoaltaaseen.\n_START_SECTION_\nVuodenajat ja virtaamat\n_START_PARAGRAPH_\nJoen l\xc3\xa4hteet sijaitsevat Uralvuoriston etel\xc3\xa4osan it\xc3\xa4isill\xc3\xa4 rinteill\xc3\xa4, minne kuivalla mannermaisella ilmastolla on suurin vaikutus. Sateita on v\xc3\xa4hemm\xc3\xa4n kuin Uralin l\xc3\xa4ntisell\xc3\xa4 puolella, joten jokeen riitt\xc3\xa4\xc3\xa4 vett\xc3\xa4 vain osaksi. Suurin vesikuorma vapautuu kev\xc3\xa4isin, kun kaikki talvella lumena varastoitunut vesi virtaa kerralla alas vuorilta. T\xc3\xa4m\xc3\xa4n j\xc3\xa4lkeen joen vedenpinta alenee asteittain olemattomaksi ja joki pysyy l\xc3\xa4hes kuivana syksyst\xc3\xa4 alkaen 8\xe2\x80\x9310 kuukautta vuodessa. Joen keskim\xc3\xa4\xc3\xa4r\xc3\xa4inen vuotuinen virtaama on 2,96 m\xc2\xb3/s, mik\xc3\xa4 on mitattu 59 kilometri\xc3\xa4 joen suistosta. Joki j\xc3\xa4\xc3\xa4tyy lokakuun loppupuoliskolla ja se vapautuu j\xc3\xa4ist\xc3\xa4 huhtikuussa._NEWLINE_Suuret vaihtelut joen virtaamassa vaikeuttavat veden hy\xc3\xb6dynt\xc3\xa4mist\xc3\xa4. Siksi vett\xc3\xa4 ker\xc3\xa4t\xc3\xa4\xc3\xa4n valuma-alueella sijaitseviin tekoj\xc3\xa4rviin. Suurin niist\xc3\xa4 on Serek-Kul (ven. \xd0\xa1\xd0\xb5\xd1\x80\xd0\xb5\xd0\xba-\xd0\x9a\xd1\x83\xd0\xbb\xd1\x8c), jonka pinta-ala on 250 hehtaaria, ja Tanaliskin tekoj\xc3\xa4rvi (ven. \xd0\xa2\xd0\xb0\xd0\xbd\xd0\xb0\xd0\xbb\xd1\x8b\xd0\xba\xd1\x81\xd0\xba\xd0\xbe\xd0\xb5 \xd0\xb2\xd0\xbe\xd0\xb4\xd0\xbe\xd1\x85\xd1\x80\xd0\xb0\xd0\xbd\xd0\xb8\xd0\xbb\xd0\xb8\xd1\x89\xd0\xb5), jonka pinta-ala on 201 hehtaaria ja suurin syvyys 36 metri\xc3\xa4.'